KNALLsommer Ga PRISHOPP

(Kristiansand, 1. aug. 2019)

**Hetebølger og lite nedbør betyr stans i vannkraftproduksjonen og høyere strømpris enn normalt for juli.**

Strømprisen for juli endte på 35,15 Eur/MWh. Dermed la den seg 25 prosent høyere enn prisen for juni og godt over det vanlige prisnivået for juli. Forklaringene er flere, men de fleste har å gjøre med sommervarmen.

**Hetebølger**

Denne sommeren har vi sett flere hetebølger i Europa. Det betyr millioner av strømkrevende luftkjølingsanlegg som går på full styrke store deler av døgnet. Mye av denne strømmen kommer fra gasskraft, der prisene har vært nedadgående en stund. Nå har prisfallet på gass stoppet opp, og kullprisen har også økt i juli. Noe av forklaringen kan være at flere kjernekraftanlegg har måttet stoppe produksjonen på grunn av for varmt kjølevann. I det tyske markedet erstattes den manglende kjernekraften av gasskraft eller kullkraft. Og med økt etterspørsel, kommer økende pris.

**Økte utslipp**

Effektene av den sprakende sommersola forplanter seg videre i kraftsystemet. Den økte bruken av fossile brensler betyr økte utslipp av CO2. Det betyr at kraftprodusentene må betale mer for de obligatoriske utslippskvotene for CO2. Disse kvoteprisene nærmer seg nå en historisk pristopp, og bidrar til å øke kostnadene for den fossile kraftproduksjonen. Resultatet blir høyere strømpriser for deg og meg.

**Tørt i Norden**

Det er ikke bare nede på kontinentet av solvarmen har vært godt over normalen. Samtidig som norske lokalaviser kappes om å melde nye varmerekorder, ble mye av vannkraftproduksjonen stanset i det knusktørre sommerværet. Vannkraften skal spares til vinteren, og dersom noe skal brukes nå, koster det nesten like mye som de forventede høstprisene. Og disse prisene stiger naturlig nok også som følge av de økte strømprisene på kontinentet.   
  
Med andre ord: Effekten av rekordvarmen slår inn på flere ulike nivåer i kraftmarkedet, og ikke minst i kundenes lommebok.

**Om Entelios**

Entelios tilbyr ren energi, spisskompetanse og teknologi som gjør det mulig for industriselskap, små og store bedrifter i næringslivet og offentlig virksomhet å bli ledende på klimavennlige energiløsninger.

Kjernevirksomheten er styring av og handel med fornybar energi i det norske, nordiske og europeiske elektrisitetsmarkedet på vegne av våre kunder.

* Entelios har 150 ansatte fordelt på 8 lokasjoner (Oslo, Arendal, Kristiansand, Stockholm, Gøteborg, Berlin, Munchen og Zuric)
* I Norden har Entelios ansvar for en kundeportefølje på over 20 TWh (årsforbruk til ca 1,3 millioner husholdninger)
* Selskapet tilbyr 100 % fornybar energi garanti til alle oppdragsgivere
* Entelios er et heleid datterselskap av [Agder Energi AS](https://www.ae.no/)